
KS. MICHAL CZAJKOWSKI 


DE LECTIONE „OCCIDENTALI“ IN LC. 3, 22 


Editiones criticae Novi Testamenti vocem coelestem in Iesu Baptismate sub trip- 
lici praebent nobis forma: 


Mt. 3,17: Hic est Filius meus dilectus, in quo mihi complacui. 
Mc. 1,11: Tu es Filius meus dilectus, in te complacui. 
Le. 3,22: Tu es Filius meus dilectus, in te complacui mihi. 


Attamen pro Luca alia etiam invenitur lectio vocis istius, nempe citatio verbalis 
psalmi 2 v. 7: 


Filius meus es tu, ego hodie genui te. 


Inter quattuor textus familias lectionem istam sustinet pars maior testium familiae 
sic dictae „occidentalis“ !, nempe: 

1. Codex D (Bezae) ex s. V. Quoad locum eius originis tres admittuntur possibi- 
litates: Gallia, Aegyptus, Antiochia Syrorum. Nostro modesto iudicio Syria est potius 
excludenda, iclinamur vero libenter versus Aegyptum, magnum asylum iudaeochristia- 
nismi palaestinensis. Cum enim schola syriaca accentuabat maternitatem virginalem, 
schola alexandrina elevabat Baptismum lesu, cui servit bene lectio D: „Filius meus 
est tu, ego hodie genui te".* 

2. 7 codices europaei veteris latinae: a (vercellensis) s. IV, b (veronensis) s. IV—V, 
€ (colbertinus) s. XII, d (textus latinus D), ff (corbeiensis) s. XI 3, 1 (rehdigeranus) 


1 Nulla editio critica sequitur lectionem occidentalem. Attamen praeferunt eam multi critici, prae- 
sertim protestantes (e. gr. Spitta, Hauck, Grundmann, Rengstorf, Sahlin), sed quidem illam intelligunt 
sensu adoptianistico: revera lesus tunc factus esset Filius Dei; postea ad evitandum talem textum adoptia- 
nisticum copistae substituissent illum textum quem praebet Mc. Etiam aliqui catholici accipiunt textum 
occidentalem, v. gr. Dutheil, Legrand, Benoît, sed non clare explicant quo sensu theologico textum illum 
tunc intelligant. 

2 Cf. etiam Robert-Feuillet, Introduction I, 113: ,L'intérét de ce texte vient de son caractère sé- 
mitique plus accentué. Les latinismes qu'on a cru y discerner paraissent plus discutables". 

* In margine habet lectionem „orientalem“. 

s. VIII, r(usserianus) s. I—II. Deficiunt ergo 3 manuscripta europaea minoris mo- 
menti veteris latinae, tota vetus syriaca necnon textus africanus veteris latinae.* 

Habent vero lectionem occidentalem sat multi patres et scriptores primaevi, 
usque ad s. V. 

Augustinus in Contra Faustum (ca a. 398), 23, 5. 7, citat lectionem orienta- 
lem. In 23,2 impugnat Faustum Manichaeum lectionem occidentalem tenentem. Arguit 
eandem esse vocem in Baptismate ac in Transfiguratione, et quod et ibi de coelo vox 
ipsa sonuit, hoc non significare Iesum Filium Dei ante non fuisse. lesus Christus et 
Filius Dei est secundum divinitatem et Filius David secundum carnem. 

Sed iam in De consensu evangelistarum (a. 400), 2,14 (31), Augustinus non est ita 
persuasus de falsitate lectionis occidentalis. Citando et explicando omnes locos paralle- 
los declarationis coelestis adiungit etiam lectionem variantem in Luca, cum assertione 
sequenti: „[...] quid aliud quam utrumque intellegendum est quolibet uerborum ordine 
de coelo sonuisse ?" 

In Enchiridion ad Laurentium (a. 423), 49, videtur esse persuasus iam 
totaliter de lectione occidentali. Citat verba „ego hodie genui te" loquens de chris- 
tianis qui regenerebantur in baptismate et de Christo qui in suo baptismate non 
regenerebatur. „Hodie“ vero non unum illum temporis diem quo baptisatus est 
sed immutabilis aeternitatis ostendit. 

Unde nutatio haec? Fortasse antea inveniebat lectionem occidentalem solum apud 
haereticos, postea invenit eam etiam in testibus dignis fide (codex D?). An potius 
voluit Augustinus regenerationi baptismali christianorum applicare verba quae 
Christum spectabant (baptismus —regeneratio —genui te)? 

Augustinus — uti supra diximus — arguebat aliquando contra Faustum Ma- 
nichaeum (IV exeunte saeculo floruit), cuius verba logion Patris citantia refert in 
libro 23,2 Contra Faustum. Secundum Augustinum Faustus. primum citat solam 
lectionem occidentalem (sed tamquam matthaeanam! „si sunt ipsius haec"), postea 
citat ambas lectiones (orientalem cum .,dilectissimus") cum coniunctione ,vel" 
(etiam tamquam Mti). 

Textus Fausti sapit bene haeresim manichaeorum ?, sed lectio occidentalis non 
videtur illi adeo necessaria fuisse ut eam ipse introduceret. | 

Scimus multas esse analogias manichaeismum inter et iudaeochristianismum 
(e. gr. doctrina manichaena prophetismi continuati nota est iam nobis ex ideis iu- 
daeochristianis). i 

Similiter et Tichonius, donatista contra donatistas invictissime scribens, 
in libro suo De septem regulis (a. 380), 1, lectionem occidentalem citat, sed iam tam- 


4 Ex modernis textum „orientalem“ malunt e.gr. Plummer, Jeremias, Dibelius in opere recen- 
tiore (Formgeschichte, 233n. 1), Lohmeyer, Conzelmann. Similiter plerique catholici (cfr. praesertim 
Lagrange et Schmid) et, uti diximus, omnes editiones criticae NT (Tischendorf, Hort, Weiss, von Soden, 
Vogels, Nestle, Merk, Bover, Kilpatrick). 

5 „Uestrum ergo est de Maria accipere filium dei. Matthaei ab Jordane, nostrum ex deo[...]". 

quam lucanam. Verba ista Patris in Baptismate referri putat — sicut etiam Augusti- 
nus — ad corpus Christi id est Ecclesiam ibi nascentem. 

Hilarius utitur tam forma occidentali quam forma orientali declarationis 
Patris et difficile est statuere qualem formam praeferat. Evidenter in suis manus- 
criptis evangeliorum ambas inveniebat lectiones et indecisus erat quoad lectionem 
seligendam. Non est quaestio de mutatione chronologica sententiae (sicut apud Augu- 
stinum), quia in iisdem operibus duae inveniuntur lectiones. Lectionem occiden- 
talem in sequentibus legimus Hilarii locis: 

l. Commentarius in Matth. 3,17 (ca a. 354), 2,6. Ex titulo commentarii patet 
eum lectionem occidentalem primo adscribere evangelistae. 

2. De Trinitate (ca 357), 8,25. Argumentum totum derivatur ex verbis „Filius 
meus", non sequentibus, ergo lectio occidentalis non erat necessaria, uti etiam aliis in 
locis. ; i 

3. In eodem opere 11,18 (etiam sine mentione Lucae alteriusque evangelii). In 
baptismi ablutione habetur testimonium sanctificatae carnis, sed spiritalis istius 
unctionis cognitio ex Patris ipsius declaratione praestatur. . 

4. Tractatus in psalmum 1I (ca 365), 29. („Scriptum est autem [...]" — sine 
nomine evangelistae). Verba ps. 2,7 — dicit — neque ad primam nativitatem in tem- 
pore neque ad secundam in Baptismate — „sed ad primogenitum ex mortuis perti- 
nere apostolica auctoritas est". Auctor videt hic ergo allusionem explicitam ad 
Act. 13, 22s., ergo ad Resurrectionem. 

Lectionem occidentalem potuit adoptare Ephraem Syrus (ca 306—375) *. 
In Commentario suo super Diatessaron Tatiani loquitur Ephraem de duplici lesu na- 
tivitate: prima in Bethlehem per quam accepit regnum et secunda in Iordane qua 
sacerdotium sumpsit. Atqui hoc est modus loquendi in primis lustini, magni testis 
lectionis occidentalis. 

Apud Iuvencum  poétam in harmonia eius hexametris Vergilii scripta 
Evangeliorum libri IV (ca a. 330) vox Patris ita sonat: 


Te nate, hodie per gaudia testor 
Ex me progenitum, placet haec mihi gloria prolis 


Iuvencus ad lectionem occidentalem videtur addere lectionem orientalem (,,pla- 
cet [...]^). l 

Clarum est eum in hoc opere sine intentionibus theologicis agere. Sed cur prima- 
tum dat lectioni occidentali (Lucae ?). cum generaliter sequitur Matthaeum (secundum 
Italam) et solummodo in } paite alios evangelistas? 


* Dicitur communiter Tatiium probabiliter testem esse lectionis occidentalis, sed hoc non 
est verum! Diatessaron persicum, italicum et hollandicum continet in scoena Baptismi lectionem orien- 
talem vocis coelestis et Diatessaron arabicum omittit omnino declarationem Patris. Commentatio Ta- 
tiani ad modum [ustini mentem exprimit non Tatiani — uti vult v.gr. Lagrange, Crit, text., 171 — sed 
Ephraemi! De hoc vero ultimo nemo loquitur. 

Lectionem occidentalem accipit sine ulla haesitatione Lactantius in Di- 
vinis Institutionibus (a. 304—313), IV, 15 ssq.: „Quoniam de secunda natiuitate di- 
ximus, qua se hominibus in carne monsirauit, ueniamus ad opera illa miranda[...] 
quae uox apud Dauid praedicta inuenitur." 

Methodius (T 311?) in Symposio 8,9 de baptismo decem virgines alloquens 
dicit fideles in baptismo mares Christo configurari, sancti ipsique christi effici, quod 
congruit cum oraculo Patris ad Christum qui Iordanis aquis appropinquabat: Filius 
meus es tu, ego hodie genui te. Observat Methodius, secundum Patris eloquium Jesum 
Filium Dei esse sine ulla temporis determinatione, „es“ enim ait Pater, non „fuisti“ 
aut „factus es"; et adiungit auctor, illum qui ante genitus est, eumdem et fore et 
esse. Quod vero addit „ego hodie genui te" hoc sibi vult seeundum Methodium Aeter- 
num Filium Dei in tempore nasci in animis sensuque fidelium. Addamus Methodium 
ex ideis iudaeochristianis notum esse. i 

Generaliter admittitur etiam Origenes (185—253) testis esse lectionis occi- 
dentalis. Quod nos attinet, huic sententiae inclinamur, hac tamen cum praecisione quod 
Origenes pluries (etiam in Homilia in Lucam, 28,22) citat lectionem orientalem et 
quod hi duo loci qui tamquam occidentales putantur, nullam habent in contextu ad 
Baptismum Iesu referentiam. 

l. Comment. in Ioannem 1,29 (32): „Attamen nec his omnibus manifeste Filii 
nobilitas declaratur, sed tum cum: Filius meus es tu, ego hodie genui te, dicitur ad 
illum a Deo, cui semper est hodie[...]". 

2. Homilia in Ezechielem, 6,3: ,[...] ita si factus fuero peccator, generans me in 
peccatis diabolus et assumens sibi eam vocem qua Pater Deus ad Salvatorem locutus 
est, dicit ad me: Filius meus es tu, ego hodie genui te.“ 

Pro, authentia lectionis D loquitur actio Origenis in Aegypto (Alexandria), ubi 
iudaeochristiani inculcabant Baptismum Iesu in detrimentum Nativitatis.? 

Didascalia (III s. ineunte) impugnant iudaeochristianos. In 2,32 sermo est de 
reverentia debita diacono vel episcopo per quem in baptismo filii lucis facti sumus 
et sacram audivimus vocem „Filius meus es tu, ego hodie genui te". Citatio ps. 2,7 
secundum contextum ad Baptismum Christi referenda est. 

Idem eodemque loco invenietur graece in Constitutionibus Apostolorum (ca 
a. 380), quorum primi sex libri identici sunt fere integre cum Didascaliis. 

Acta Petri et Pauli (probabiliter III s.), auctore quodam Marcello qui se dicit 
discipulum Petri esse, supplantare intendunt recitationes haereticas ac sublineare 
concordiam strictam inter principes apostolorum. In c. 29 Iudaei captare volunt 


* Sed apologetae isti christiano sat mediocris erat scientia christianarum rerum. „Utinam — dixit 
Hieronymus (Epist. 58, 10) — tam nostra adfirmare potuisset, quam facile aliena destruxit!" 

8 Secundum iudaeochristianos heterodoxos, praesertim Ebionitas, lesus, Mariae ac Ioseph filius, 
factus est Messias momento baptismi, eo quod Spiritus descendit ingressusque est in eum (thema tenden- 
tiae gnosticae). Ad talem doctrinam exprimendam bene cohaerebat ps. 2,7 („hodie genui te"), ubi vocem 
»genui" intelligebant sensu adoptianistico. Evidenter apud iudaeochristianos orthodoxos datur inter- 
pretatio non adoptianistica, sed cum nota polemica adversus haereticorum explicationem. 

Paulum qui nuper Romam venit. Paulus tamen Petrum salutat cordialiter, partem 
capit gentilium, Iudaeos confundit: „Audite fratres S. Spiritum promittentem patriar- - 
chae David, quod de fructu ventris eius poneret super sedem suam. Hunc ergo, 
cui dixit Pater de coelis "Filius meus es tu, ego hodie genui te’ hunc crucifixerunt 
per invidiam principes sacerdotumY[...]". 

Auctor Epistulae ad Diognetum (190—200), in c. 11, responso dato ad tres quaes- 
tiones Diogneti, recapitulationem facit: , Verbum missum est ad manifestandum se 
mundo[...]. Ille qui erat a principio, apparuit novus et invenitur antiquus et semper 
iuvenis in cordibus sanctorum natus. Aeternus, hodie Filius agnoscitur, per quem 
dives fit Ecclesia". Cc, 11—12 non sunt authentica. Maior pars criticorum tribuit ea 
Hyppolito Romano (f 235). Apud hunc ultimum invenimus vestigia doctrinarum iuda- 
eochristianarum. i i 

Clemens Alexandrinus (tante 215) in Paedagogo 1,6 polemicam 
instituit cum gnosticis qui existimant puerorum et infantium a Iesu appellationem 
significare primarum disciplinarum doctrinam. „Non enim nos pueri et infantes 
appellati sumus, quod sit puerilis et contemnenda nostra disciplina[...]. Statim itaque 
regenerati recipimus perfectionem[...]. Iam enim dum baptizaretur Dominus, vox 
e coelis testis dilecti resonuit: Filius meus es tu dilectus, ego hodie genui te". Habemus 
hic expresse ps. 2,7 citatum, etsi post primum membrum versiculi invenimus vocem 
adiunctam ,dilectus" uti in evangeliis synopticis secundum lectionem orientalem. 

Notandum est agi hic de ecclesia alexandrina cuius indolem maxima ex parte de- 
terminaverunt iudaeochristiani qui post a. 70 ibi e Palaestina sese receperunt. Alexan- 
driae notum est — testibus Clemente et Origene — Evangelium secundum Hebrae- 
os. Theologia iudaeochristianismi alexandrini propior est doctrinae ebionitarum 
quam iudaeochristianorum Syriae vel Romae. Alexandriae etiam primum apparet 
festum Baptismatis DNIC. 

. Ita descendimus ad Iustin u m, qui ps. 2,7 relate ad Baptismum lesu ter citat, 
et a quo auctores posteriores eiusque auctoritate accepisse dicuntur. Ecce loci iusti- 
niani: 1. Apologia prima pro christianis (a. 150—154), 40,14; 2. Dialogus cum 
Tryphone Iudaeo (a. 155—161), 88,8; 3. Dialogus... 103,6. 

Ad 1. Citat nostrum psalmum loquendo de realisatione prophetiarum Davidis. 
In 40,6 dicit: „His autem alia quoque eiusdem Davidis vaticinia adjicere, praeclarum 
ac hujus loci proprium esse duximus, ex quibus discere potestis, quomodo homines 
vivere Spiritus propheticus hortetur, quomodo factam ab Herode Judaeorum rege 
ipsisque Judaeis cum Pilato, vestro apud eos procuratore, ejusque militibus adversus 
Christum coitionem narret; quomodo credituros in illum qui ex omni hominum ge- 
nere vocati sunt, eumque a Deo Filium vocari dicat." Haec ultima verba, uti patet 
ex comparatione cum psalmo quem in 40,14 citat, se referunt ad v. 7 nostri psalmi. 

Ad 2. ,Et cum venisset Jesus ad Jordanem et Josephi fabri filius crederetur, ac 
informis, ut praedicabant Scripturae, videretur, faberque iste existimaretur (haec 
enim fabrilia opera faciebat, cum inter homines versaretur, aratra et juga, his rebus 
etiam justitiae insignia et vitam actuosam docens) Spiritus sanctus propter homines 

ut jam dixi, in specie columbae in eum involavit, ac vox e coelo venit, quae per Da- 
videm dicta fuerat, tamquam ex Christi persona proferentem, quod ei Pater erat 
dictus: ,Filius meus es tu; ego hodie genui te': tum demum eum nasci hominibus, 
et oriri asserens, cum eis innotesceret." Contextus dicit de adimpletione in lesu 
prophetiarum Veteris Testamenti, strictius: de virtutibus ab Isaia praedicatis et in 
illum venturis, non propter penuriam aliquam, sed ut homines eum cognoscant. 
Non videtur lustinus interpretari declarationem coelestem in Lc. 3,22 in sensu — 
ut nonnulli volunt — adoptionismi, i.e. ac si lesus tantum momento Baptismatis 
inciperet Filius Dei esse. Iustinus admittit, immo fortiter defendit in eodem opere 
et in Apologia incarnationem in sinu Mariae Logos praeexistentis eiusque nativitatem 
virginalem. Insinuat etiam, videndo textum citatum, istam generationem (ps. 2,7) 
fuisse potius revelationem generationis iam adimpletae (cf. 88,8 ad finem); momento 
quo lesus incipit publicam activitatem, Deus proclamat eum Filium ut mundus cre- 
dat eius praedicationi (ideae iudaeochristianae !), quod clare explicat Iustinus occasione 
triumphi Dominicae palmarum: ,Nam neque quod asino insidens Hierosolymam 
ingressus est, ut praedictum esse demonstravimus, id virtuiem ei praestabat ut Christus 
esset, sed hominibus indicium faciebat eum esse Christum; quaemadmodum etiam 
Joanne baptizante indicia hominibus dari oportebat, ut quinam esset Christus, dignos- 
cerent." (88,6). 

Ad 3. Iustinus interpretatur per longum et latum ps. 21 (,Deus, Deus meus[...]") 
tamquam prophetiam passionis et mortis Christi et v. 14 („leo rugiens") refert ad 
satanam Iesum in deserto tentantem, et addit: ,Statim enim atque Jesus ascendit 
fluvio Jordane, ubi vox in eum edita est: ,Filius meus es tu; ego hodie genui te’; 
scriptum est in memoriis apostolorum diabolum illum ad eum accessisse, et tentasse 
[..]* (103,6). i 

Cur lectio ista apud s. Iustinum? 

l. Potuit eam a se in textum introducere. 

a) Quasi apud nullum ex auctoribus supra recensitis detegimus motivum propter 
quod lectio occidentalis sponte introducta sit, econtra testimonium de difficultate 
quam praedicta lectio patiebat. Unicum motivum debebat esse auctoritas textuum 
in quibus lectionem istam inveniebant. Iustinus vero non est ita liber ab inquisitione 
alicuius scopi particularis. Opera eius — non solum Apologia sed etiam 'Dialogus — 
scopum habent expresse et unice apologeticum. Tota fere argumentatio tendit ad 
monstrandum prophetias Veteris Testamenti impletas fuisse in vita Christi. Iustinus 
vult Iudaeos confundere demonstrando quod omne fere fragmentum minimum vitae, 
passionis, mortis et resurrectionis Domini praedictum iam erat in Vetere Testamento. 
Ergo quando lustinus narrat Baptismum lesu, vox coelestis utitur iisdem verbis 
quibus Pater alloquebatur Filium suum in prophetia Davidis.? Potuisset ergo lustinus 
ipse in talem formam vestire declarationem Patris super lordanem et hoc convenisset 


? ,ILaimait à combiner l'Ancien et le Nouveau Testament" — Lagrange 1. c. Cf. Williams, 
Alternations, 46. 

cum intentione totius eius libri. Eo magis quod narratio iustiniana Baptismi inveni- 
tur in responsione auctoris obiectioni Iudaei Try phonis quomodo lesus potuit esse prae- 
existens si Isaias loquitur de potentia Spiritus quae requiescet super illo, quod penu- 
riam significaret. lustinus respondet lesum habere iam suam potentiam quando 
nascitur, crescit, baptizatur eic. Átqui solum ratione hominum adstantium — ut Chris- 
tum cognoscant — Ioannes praedicat, columba apparet, sollemnis vox Patris auditur: 
„Filius meus es tu, ego hodie genui te". Haec necessaria erant — mens est lustini — 
quia illo tempore omnino contrarie censebatur (cf. supra 88,8 de Iesu fabri filio fabro- 
que ipso). 

Sed: utrum ps. 2,7 tantum habet valorem ut adhibeatur hic — textu originali 
conscie mutato — tamquam argumentum apologeticum? ,,Hodie" haud felix est pro 
praeexistentia Iesu argumentanda. Loci nostri inveniuntur in II-a parte Dialogi quae 
tota destinatur ad iustificandam adorationem Christi tamquam Dei. Si Iustinus non 
tam sensum intendebat, sed meram potius quaerebat citationem Veteris Testamenti, 
cur textum originalem non reliquit, qui plenus est referentiis isaianis? Eo magis quod 
etiam contextus declarationis apud Iustinum dives est argumentatione ex libro Isaiae 
hausta. 

Et adhuc: eodem loco lustinus loquitur de igne super aquas accenso. Mentio 
vero ignis in lesu Baptismate quasi certe est interpolatio non authentica. (Attamen 
differentiam aliquam inter ambas mentiones statuit Iustinus, quia de voce loquens 
auctoritatem Sacrae Scripturae evocat, non vero quando de igne loquitur). 

b) Si lustinus non introduxisset lectionem occidentalem conscie, forte 
deberemus eam eius inadvertentiae? Haud semel enim constat eum ex memoria 
textus sacros citasse, ut alii etiam primi Patres solebant. lustinus videtur adhuc 
liberior esse in citationibus et reminiscentiis e.gr. Irenaeo et Tertulliano.!? 

Sed altera ex parte est paulum probabile admittere Iustino — bis expresse decla- 
rationem coelestem referenti — bis lapsum linguae vel memoriae accidisse. 

2. Forsitan ergo assumpsit lectionem istam aliunde? 

a) In c. 103,6 Dialogi citationem istam vocis paternae associat stricte Iustinus 
cum narratione Tentaiionis quae descripta est — dicit — „in memoriis (apomne- 
moneumata) apostolorum". Statim (103,7) mentionem facit sudoris sanguinis (quia 
commentat porro ps. 21) et iterum dicit narrationem de illo inveniri „in memoriis 
quas ab eius apostolis eorumque discipulis scriptas dico." Iam antea (88,3) dixit 
Iustinus de Baptismo Domini loquendo: ,Ei ex aqua prodeunti Spiritum Sanctum 
instar columbae involasse scripserunt huius ipsius Christi nostri apostoli". 

In I Apologia 66,3 Iustinus institutionem Eucharistiae referendo (verba super 
panem proxima sunt Lucae, super calicem aliis synopticis) dicit quod illa tradide- 
runt apostoli „in memoriis quae evangelia vocantur". 

Ergo lustinus videtur lectionem occidentalem assumpsisse e scriptis ab eo evan- 
gelia dictis et a multis hodie uti evangelia canonica habitis. 


10 Videsis Lagrange, op. cit., 169. 


r 

Sat probabile ergo sit citationem ps. 2,7 lectionem esse originalem Le. 3,22. 

Posterior eliminatio huius lectionis explicari possit ex tendentia copistarum har- 
moniam creandi inter synopticos vel ex abusu eiusdem lectionis ab iudaeochristianis 
heterodoxis. 

b) Sed non est omnino certum apomnemoneumata evangelia canonica desig- 
nare. Forsitan aliqua scripta apocrypha significant vel illa etiam includunt. 

Non est vero impossibile Iustinum lectionem occidentalem a iudaeo chris- 
tianis desumpsisse Eo vel magis quod inveniebatur sub non pauco influxu iudaeo- 
christianismi et iudaeochristianorum, quos adhuc s I! oppetebat. 

Potuit etiam cognoscere opus iudaeochristianum heterodoxumque per excellen- 
tiam, versus medium saeculum I-um compositum, ergo tempore anteriore relate 
ad sua opera, in quibus citatio occidentalis obviat nobis. Cogitamus de Evangelio 
Ebionitarum . ] 

In apocrypho hoc, cuius fragmenta debemus Epiphanio (Adv. Haer. I, 2,30), 
vox paterna super lordanem ter auditur: ,(1) Cumque ascendisset ex aqua, aperti 
sunt coeli, et vidit Spiritum Dei sanctum columbae specie descendentis et intrantis 
in sese, Et vox reddita de coelo dicens: Tu es Filius meus dilectus, in te mihi com- 
placui. (2) Et iterum: Ego hodie genui te. Statimque eo in loco lux ingens affulsit. 
Qua conspecta Joannes sic eum alloquitur: Tu quis es, Domine? (3) Rursumque 
lapsa vox de coelo: Hic est Filius meus dilectus, in quo mihi complacui." Vox prima 
stat in forma Marci (Lucae), vox tertia in forma Matthaei. Vox vero secunda in forma 
ps. 2,7 (LXX), uti in lectione occidentali Lucae (secundum membrum). 

Qualem fidem dare debemus evangelio illo apocry pho, sectae ebionitarum erroribus 
infecto, docet nos optime ipse Epiphanius verbis quae locum a nobis citatum sequun- 
tur: ,Vide quam sit eorum undequaque depravata doctrina; quam claudicantia, 
distortaque sunt omnia, nec recti quidquam contineant". Exempla dantur haud pauca 
et clara. Sed quid ad nostram rem? Sane auctor huius evangelii demonstrare vult 
conceptionem miraculosam non exstitisse, lesum filium physicum tantum Mariae 
simul ac losephi fuisse et filiationem divinam solum momento Baptismi assecutam 
esse, Hac intentione nota sat simpliciter possumus opinari Ebionitas a seipsis post 
primam declarationem Patris verba „ego hodie genui te" addidisse, quae verba doc- 
trinae eorum aptissima erant. Pro authenticitate vero et validitate lectionis orientalis 
staret factum quod etiam ipsi non sunt ausi mutare lectionem istam, sed artificialiter 
alteram vocem patris adiunxerunt. Eo magis quod ad lectionem occidentalem ci- 
tandam usi sunt coniunctione „et iterum" — kai palin — quae in casibus similibus 
in evangeliis canonicis testificat lectionem sequentem secundariam esse! 

Altera ex parte constat auctorem Evangelii Ebionitarum usum esse Matthaeo 
et plura etiam desumpsisse ex aliis tribus evangelistis. Et cum vox prima reddit Marcum, 
vox tertia Matthaeum, possemus in voce secunda audire Lucam. 


u Cf. E. E. Fabbri, El bautismo de Jesus en el evangelio de los Hebraeos y en el de los 
Ebionitas, „Rev. de Teol.," 22 (1956) 36—55. 

Atqui restat etiam alia probabilitas quod quidem lectio D non esset lucana !? 
neque antelucana !?, sed ctiam haeretica non esset. Scimus enim theologiam christia- 
nam Palaestinae, Syriae et Aegypti I et II s. multiplici indeté pollere et largum comple- 
xum idearum exhibere — a deviationibus heterodoxis usque ad orthodoxiam purissi- 
mam. Et documenta haeretica (e. gr. Evangelium Ebionitarum) plura continebant 
elementa sana et orthodoxa et primitiva. Quae elementa in falso contextu collocaban- 
tur. 'Res ergo non ita concipienda est, ac si orthodoxi a gnosticis verbi gratia assu- 
merent. Reapse etiam iudaeochristiani orthodoxi primo loco ponebant Baptisma lesu, 
sed: cum iuxta iudaeochristianos heterodoxos lesus in Baptismate fit Dei Filius, 
iuxta iudaeochristianos orthodoxos lesus in Baptismate Filius Dei revelatur. 
Quam ultimam opinionem inveniebamus iam apud lustinum et aliqualiter apud 
illi posteriores. Ceteroquin parum probabile -videtur ut Iustinus scriptis ebionita- 
rum innixus sit. 

Apomnemoneumata lustini — supposita differentia inter illa et evangelia cano- 
nica — essent aliqua compositio orthodoxa quae fortasse deperiit. Evangelium secun- 
dum Hebraeos — saeculo I-mo scriptum (secundum nonnullos ante a. 70) — quo 
utebantur iudaeochristiani (Nazaraei?) post excidium urbis lerusalem dispersi, decla- 
rationem habet coelestem omnino originalem: „Fili mi, in omnibus prophetis expec- 
tabam te, ut venirés et requiescerem in te, tu es enim requies mea, tu es filius meus 
primogenitus, qui regnas in sempiternum." Si fragmentum illud habebimus uti 
multiloquentem paraphrasim, poterit inveniri in illo tam occidentalis quam orientalis 
lectio. De cetero non miremur, si in illo documento iudaeochristiano non legimus 
lectionem occidentalem, est enim probabiliter evangelium Matthaei retractatum. 
Nos autem lectionem occidentalem apud Lucam inquirimus, etsi haud semel quas- 
dam confusiones mirandas invenerimus. . 

Sed cur familia occidentalis quasi solummodo apud Lucam hanc lectionem varian- 
tem habet? Nonnulli iam animadverterunt vocem gegenneka Lc. 3,22 (occid.) resu- 
mere vocem gennomenon Lec. 1,35.!5 Unice Le., auctor Evangelii Infantiae, habebat hoc 
gennomenon (Annuntiatio), iudaeochristiani ergo (si illi) occasionem nacti in narra- 
tione Baptismi ps. 2,7 cum gegenneka citaverunt.!$ 

Descendimus ergo usque ad iudaeochristianismum, campum iudaeochristianisnii 


13 Eam esse lucanam admittunt e. gr. Usener, Holsten, Hillmann, Blass, Zahn, Wernle. 

13 Bousset, Wiss, Harnack, Loisy .... 

^ Hilgenfeld (N. T. extr. can. rec. IV ?, 20) inspicit hic: „eine altertümlichere Form". Oraculum 
Patris ad mentem Bauer (Das Leben Jesu, 120) indolem hebraicam exhibet, eius vero fundamentum 
constituit Is 11, 2: „Et requiescet super eum Spiritus Domini, Spiritus sapientiae, et intellectus, Spiri- 
tus consilii, et fortitudinis, Spiritus scientiae, et pietatis". Forsitan tamen illud oraculum non est nisi 
»wortreiche Paraphrase“ (Schmidt, Geschichte Jesu II, 109) vel ,rhetorische Empfase" (Resch, 
Agrapha *, 234). d 

15 Vide v. gr. P. Benott, L'enfance de Jean-Baptiste selon Luc I, in NTS 3 (1956—57) 
192 n. 2. 

? Ne obliviscamur tamen iudaeochristianos Baptisma evexisse cum oblivione Nativitatis. Mc 
ergo huic ambitui propior est Luc. 

heterodoxi sat secure peragravimus et in labiryntho tenebrarum iudaeochristianismi 
orthodoxi (I s.) iter perdidimus.... 

Ulterius in abyssum obscuritatis penetrare nolumus, praesertim quod unica 
lampas quae nobis adhuc illucet, cautionem gressibus imponit („stop“): si enim cita- 
tio ps. 2,7 cum ideis iudaeochristianis de Baptismate quadrat, omnino non concordat 
iisdem ideis neotestamentalibus. In Novo Testamento ps. 2,7 applicatur lesu ad 
inaugurationem triumphi eius regalis, momento suae glorificationis coelestis: Act. 13,33 
(Lucas!); Hebr. 1,5; 5,5." In Baptismate vero, quod initium est vitae publicae, non- 
dum locus est intronisationi regali, anticipationi Resurrectionis et Ascensionis. 

Lectio vero orientalis in declaratione baptismali bene respondet integrae structurae 
Evangelii Lucae, quod de Iesu tamquam de propheta loquitur. Similiter enim et lo- 
gion coeleste in lectione orientali, quae in Isaia fundatur, de propheta loqueretur. 

Per modum conclusionis ergo dicamus lectionem variantem Le. 3,22 ex ps. 2,7 
in familia textus sic dicta occidentali potius originalem non fuisse et in 
ambitu iudaeo christianismi probabiliter ortam esse. Etiam si admitta- 
mus eam ex tendentia heterodoxa iudaeochristianismi originem duxisse, concedere 
debemus illam quoque in spiritu orthodoxo in usu fuisse: Christus ,hodie genitus 
est" ad Iordanem, quia sic hominibus innotescebat (lustinus); „natus est" 
secundum praefigurationem in oeconomia salutis, scilicet ad praefigurandam rege- 
nerationem nostram (Clemens Alexandrinus). . 

Quam vero conclusionem nostram nonnisi per modum hypotheseos proponimus, 
quae rationibus suadentibus fundatur, quam tamen plenae certitudinis gradum attin- 
gere affirmare non audemus neque aliam magis probabilem solutionem excludere. 


U Vide I. de la Potterie. L'Onction du Christ. Étude de théol. bibl., NRT, 3 (1958) 223.— 
252. Ct. etiam J. Dupont, „Filius meus es Tu", L'interpr. de Ps. II, 7 dans le NT, RSR, 35 (1048) 
522—541. : 


